‘Ek het jou lief,’ kon sakeman sê voor hy sterfGerhard en Lizette Visser (Foto verskaf) Gerhard Visser (68) van Christiana in Noordwes is Sondagoggend vroeg by ŉ onderneming in Geluksoord doodgeskiet. Sy dogter, Elene de Beer, het aan Maroela Media gesê haar pa is kort ná die skietery oorlede met haar ma Lizette aan sy sy. “Hy kon vir haar sê dat hy baie lief is vir haar en baie dankbaar is vir jarelange liefde en sorg. Hy het gesê hy is baie lief vir sy kinders en kleinkinders.” Gerhard en Lizette was ŉ skoolliefde wat geblom het. Lt.kol. Amanda Funani, woordvoerder van die polisie, sê die polisie ondersoek ŉ saak van gewapende roof en moord. “Vier verdagtes het die 68-jarige man oorval en hom doodgeskiet. Hulle het met ŉ onbekende bedrag kontant gevlug.” Volgens Funani het Visser en sy vrou geld by hul onderneming gaan haal toe hy deur vier onbekende mans oorval is. “Die verdagtes het in ŉ wit taxi gevlug. Niemand is nog in hegtenis geneem nie. Die ondersoek duur voort.” De Beer sê haar pa het ŉ algemene handelaar in Geluksoord bedryf. “Hy het elke dag ingegaan om die geld te gaan haal. My ma was nog saam met die werkers in die winkel en hy het gesê hy gaan solank uit na die bakkie toe. Hulle het in die winkel die skote buite hoor klap.” Gerhard en Lizette woon al sowat 15 jaar in Christiana. Hy laat sy vrou, twee dogters en vier kleinkinders agter.